钦定古今图书集成/明伦汇编/氏族典/第337卷 > 刘廷让
## 钦定古今图书集成/明伦汇编/氏族典/第337卷 > 刘廷让

按《宋史刘廷让传》，“廷让字光乂，其先涿州范阳人。曾
祖仁恭，唐卢龙军节度。祖守文，袭沧州卢彦威，昭宗
授以节钺。后其弟守光囚父仁恭，守文举兵讨之，为
所杀。廷让与其父延进避难南奔，周祖镇邺，以隶帐
下。广顺初，补内殿直押班，从世宗征淮南，以功领雷
州刺史。宋初，转江州防御使。建隆二年，改侍卫马军”
都指挥使，领江宁军节度。乾德二年春，诏领兵赴潞
州。冬，兴师伐蜀，为四川行营副都部署，由归州进讨，
入其境，连破松木等砦。初，夔州有锁江为浮梁，上设
敌棚三重，夹江列炮具。廷让等将行，太祖以地图示
之。及师至，舍舟步进，先夺其桥，复牵舟而上，破州城，
峡中郡县悉下。蜀平，王全斌等皆掠夺子女玉帛，惟
廷让秋毫无犯。及全师雄等作乱，廷让又与曹彬破
之，以功改领镇安军节度。太平兴国二年，入为右骁
卫上将军。雍熙三年，曹彬败于岐沟关，诸将失律，以
廷让知雄州，又徙瀛州兵马都部署。是冬，契丹数万
骑来侵，廷让一军皆没，以数骑免。四年，复命知雄州，
以疾求归，不俟报。帝怒，下御史按问，配隶商州。廷让
怏怏不食，行至华州卒。子永德至内殿崇班，永恭至
西京作坊副使，永和为内殿承制，永锡至崇班，永保、
永昌、永䂓并至阁门祗候，永崇为崇班，永宁及孙允
忠并为阁门祗候。